Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 432/08/4402	Levice, 28.9.2012
EEČ : 2-31-78-2012

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1, odsek 2 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Levice
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
stíhaného pre  pokračujúci prečin podvodu podľa  § 221 odsek  1, odsek 2 Trestného zákona na tom skutkovom základe, že 

1.	dňa  23.11.2007 v presne nezistenom  čase v Leviciach  v byte  na XXXXX vylákal zálohovú platbu - hotovosť vo výške 23.000,- Sk  a následne dňa  11.02.2008  hotovosť vo výške 14.000,- Sk za výmenu starých okien za nové plastové okná  s príslušenstvom, peniaze minul  pre svoje  vlastné potreby a nevykonal úkony na zabezpečenie  dodávky, čím poškodenej XXXXX   spôsobil celkovú škodu vo výške  1.228,17 € (37.000,- Sk)
2.	dňa 06.09.2007 v mieste trvalého bydliska poškodeného XXXXX  v Liptovskom Mikuláši  XXXXX  vylákal za účelom výmeny starých okien  sumu vo výške  35.000,- Sk, pričom  peniaze použil  pre vlastnú potrebu a nevykonal úkony na dodanie okien, pričom vrátil sumu 5.000,- Sk, čím spôsobil poškodenému  XXXXX  škodu vo výške 995,82 € (30.000,- Sk)
3.	dňa  20.12.2007 v meste Levice  v byte na XXXXX  vylákal zálohovú platbu  - hotovosť vo výške 10.000,- Sk a následne  v presne nezistený deň mesiaca február 2008 vylákal hotovosť vo výške 5.000,- Sk  za  výmenu starých okien za nové  plastové okná s príslušenstvom, peniaze minul pre svoje   vlastné potreby a nevykonal úkony na dodanie okien , čím poškodenej XXXXX   spôsobil celkovú škodu vo výške 299,25 € (15.000,- Sk)
4.	dňa 28.01.2008  vylákal vo večerných hodinách v Šali na XXXXX finančnú hotovosť vo výške  50.000,- Sk od XXXXX ako zálohu za dodanie a montáž plastových okien na jeho  trojizbovom byte č. 30 na druhom poschodí, kde tieto dohodnuté práce mal vykonať v priebehu  časového úseku od 10.03.2008 až 15.03.2008, kde aj napriek tejto ústnej dohode dohodnuté  práce nevykonal, nevykonal úkony na dodanie okien a na výzvy  XXXXX - doporučené listy zo dňa  01.04.2008, 19.05.2008 a 28.05.2008, aby mu zverené  finančné prostriedky vrátil,  nereagoval a prevzatú zálohu vo výške 50.000,- Sk  minul  pre vlastnú potrebu, čím spôsobil  škodu  poškodenému XXXXX 1.659,70 € (50.000,- Sk)
5.	dňa 06.02.2008  v čase o 17.00 h v meste Tlmače  vylákal  za účelom výmeny  starých okien za plastové od poškodenej XXXXX sumu vo výške 40.000,- Sk  a následne dňa 07.02.2008  sumu vo výške 15.000,- Sk a to za účelom nákupu materiálu potrebného v súvislosti s výmenou plastových  okien, ku ktorej však v stanovenom termíne nedošlo a zaviazal sa k vráteniu vyššie uvedených finančných prostriedkov do termínu 14.03.2008, čo však neurobil a týmto svojim konaním  poškodenej XXXXX  spôsobil škodu  vo výške 1,825,67 € (55.000,- Sk)
6.	dňa 02.02.2008 v čase o 18.00 h v meste Tlmače  vylákal za účelom výmeny  starých okien za plastové  od poškodenej XXXXX  sumu vo výške 23.000,- Sk  a následne  dňa 03.02.2008  sumu vo výške 10.000,- Sk a to za účelom nákupu materiálu  potrebného  v súvislosti s výmenou plastových okien, ku ktorej však v stanovenom termíne nedošlo a zaviazal sa k vráteniu  vyššie uvedených  finančných prostriedkov do termínu 14.03.2008, čo však neurobil a týmto svojim konaním poškodenej XXXXX  spôsobil škodu vo výške 1.095,40 € (33.000,.- Sk)
7.	od presne nezisteného  dňa začiatku  mesiaca august roku 2009  do dňa 29.09.2009 postupne  vylákal od poškodenej  XXXXX  finančné prostriedky  v celkovej výške 650,- €, hoci vedel, že má neuhradené  skôr splatné záväzky voči iným veriteľom  ako i to, že požičané peniaze nebude schopný vrátiť poškodenej XXXXX, čím jej spôsobil  škodu  vo výške 650, €,

lebo je trestné stíhanie neprípustné podľa § 9 odsek 1 písmeno d
Odôvodnenie:

Uznesením povereného príslušníka  Policajného zboru, Odboru  skráteného vyšetrovania  v Leviciach    sp. zn. ORP 703/1-OSV-LV-2008 zo dňa  13.06.2008 bolo XXXXX vznesené obvinenie pre prečin sprenevery, ktorého sa   podľa   § 213 odsek 1 Trestného zákona  dopustil ku škode poškodenej XXXXX. 
Uznesením povereného príslušníka  OO PZ Liptovský Mikuláš sp. zn. ORP 966/LM-2008 zo dňa 23.06.2008  bolo vznesené obvinenie XXXXX  pre prečin sprenevery podľa § 213 odsek 1 Trestného zákona, ktorého sa dopustil ku škode poškodeného  XXXXX. 
Uznesením povereného príslušníka PZ odboru skráteného  vyšetrovania v Leviciach bolo pod č.k. ORP 814/1-OSV-LV-2008  zo dňa  16.07.2008 vznesené obvinenie  XXXXX pre prečin sprenevery podľa § 213 odsek 1 Trestného zákona,  ktorého sa dopustil ku škode poškodenej XXXXX.
Uznesením povereného príslušníka PZ, oddelenia skráteného vyšetrovania  v Šahách  sp. zn.  ORP 947/3-OSV-NZ-2008  zo dňa  29.06.2008 bolo vznesené  obvinenie XXXXX pre prečin sprenevery  podľa § 213 odsek  1  Trestného zákona, ktorého sa dopustil   ku škode XXXXX.
Uznesením vyšetrovateľa OR PZ Úradu justičnej a kriminálnej polície sp. zn. ORP 481/OEK-LV-2008 zo dňa  30.09.2008  bolo XXXXX  vznesené obvinenie pre prečin  sprenevery podľa  § 213 odsek 1, odsek 2 písmeno a) Trestného zákona, ktorého sa dopustil  ku  škode  poškodených XXXXX a XXXXX.
Uznesením povereného príslušníka PZ v Nových Zámkoch sp. zn. ORP 1825/1-OSV-NZ-2009  zo dňa  17.03.2010 bolo XXXXX  vznesené obvinenie  pre prečin podvodu podľa § 221 odsek  1 Trestného zákona ku škode poškodenej  XXXXX.  Vzhľadom k spôsobu spáchania vyššie uvedených skutkov je   konanie obvineného potrebné  posudzovať  ako prečin podvodu  podľa § 221 odsek 1, odsek 2 Trestného zákona.
Vyššie uvedené skutky  boli spojené na spoločné konanie,  ktoré viedol  vyšetrovateľ  OR PZ v Leviciach. K spáchaniu   predmetných skutkov  sa obvinený XXXXX priznal vo svojich výpovediach, kde uviedol, že si je vedomý spáchania skutkov,  peniaze minul na iné účely  a pre vlastnú potrebu. Spáchanie skutkov je taktiež potvrdené výsluchmi  poškodených XXXXX,  XXXXX, XXXXX, Edmunda  Kovácsa, XXXXX, XXXXX a XXXXX, ako aj priloženými  potvrdeniami o prevzatí peňazí a ďalšími listinnými dokladmi. Skutky v bodoch 1-6  výrokovej časti tohto uznesenia  tvoria pokračujúci prečin podvodu podľa § 221 odsek 1, odsek 2  Trestného zákona .
Skutok v bode 7 je kvalifikovaný ako samostatný prečin podvodu  podľa § 221 odsek  1 Trestného zákona z dôvodu pretrhnutia  jednoty  skutku  vznesením obvinenia. 
Zo spisového materiálu bolo zistené,  že obvinený  XXXXX  dňa 08.04.202 zomrel v Šuranoch, o čom bol vystavený úmrtný list, ktorý je vedený v knihe úmrtí matričného úradu v Šuranoch, zväzok 32 ročník 2012 strana 19 por. č. 20.
V zmysle  § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
Podľa  § 9 odsek  1 písmeno d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.
Vzhľadom k horeuvedenej  skutočnosti bolo rozhodnuté tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Robert Kling
prokurátor